Il-ħaddiema li reġgħu ntlaqtu minħabba r-restrizzjonijiet għandhom jibqgħu jiġu mwieżna bis-suppliment tal-pagi
Il-Ministru għat-Turiżmu Julia Farrugia Portelli qalet li l-ħaddiema f'setturi tal-ekonomija li reġgħu qed jintlaqtu minħabba r-restrizzjonijiet iddettati mill-pandemija, għandhom jibqgħu jiġu mwieżna bis-suppliment tal-pagi. Hija qalet dan waqt il-programm Rasimbras li matulu wieġbet diversi mistoqsijiet fuq il-kritika li saret lill-Gvern fosthom fuq kif iddaħħal l-avviz legali fuq il-bars u r-ristoranti, fuq l-għaġġla biex jinfetaħ l-ajruport u l-attivitajiet tal-massa, u anki fuq is-sejħiet li saru biex hija tirrizenja. Il-Ministru Farrugia Portelli spjegat ukoll il-protokolli iebsa li jrid josserva l-cruise liner li se jidħol Malta nhar il-Ġimgħa li ġej. Il-Gvern qed jikkunsidra li jestendi s-suppliment tal-pagi tal-ħaddiema fit-turiżmu anke wara Settembru jekk jara li l-industrija turistika tħoss l-għafsa li qed iġġarrab kawża tal-Covid. Din hija l-impressjoni li tat il-Ministru għat-Turiżmu Julia Farrugia Portelli waqt li kienet qed tiġi intervistata fil-programm Rasimbras. "Dawk setturi li se jkunu għadhom direttament impattati fid-dover li aħna nibqgħu nassistuhom. Iva l-Prim Ministru kien ċar. Li dawkis-setturi milquta jridu jibqgħu jiġu mwieżna." Dwar jekk hux se jiġi estiż il-perjodu li fih jistgħu jintefqu l-vouchers li tqassmu biex jintefqu mill-Maltin fl-istabbilimenti, hija qalet li d-deċiżjoni tittieħed fil-forum propiżju u tiġi komunikata meta jkun il-mument. Mistoqsija dwar il-kontroversja b'rabta mal-avviż legali li jinforza r-regolamenti ta' liema bars u ristoranti jistgħu jibqgħu miftuħa, il-Ministru Farrugia Portelli sostniet li d-deċiżjoni tal-Gvern hija msejsa fuq il-prinċipju li fl-ebda stabbiliment ma jinġemgħu folol. "Jistgħu jisservew biss drinks mhux mal-bar bilwieqfa. F'setup ta' restaurants, bil-protocols ta' restaurant. Distanza rispettata mhux aktar minn ċertu ammont. Il-Legal Notice kienet ċara." Il-bars tal-kantuniera u l-każini obbligati josservaw l-istess regolamenti bħar-restaurants. "Bil-fors min mhux se jagħmel hekk se jittieħdu passi kif ittieħdu mal-istabbiliment li ma mxewx magħhom." Aktar obbligi u dmirijiet għall-Kaptan u għall-ekwipaġġ tal-Cruise Liner li nhar il-Ġimgħa se jsir l-ewwel wieħed li se jidħol fil-Port il-Kbir f'ħames xhur. Iċ-ċertifikat li normalment kull kaptan irid jippreżenta mad-daħla fil-port, issa jrid jirrifletti ċ-ċirkostanzi preżenti ddettati mill-pandemija fosthom li kull passiġġieri rriżulta negattiv qabel tela' abbord. "Waqt l-ivvjaġġar jekk ikun hemm persuna waħda abbord li nstabet pożittiva għall-Covid-19, il-gvern Malti mhux se jagħti permess lill-ebda passiġġieri biex jinżel f'pajjiżna." Għall-kritika li saritilha talli stinkat biex jinfetaħ l-ajruport, u li d-deċiżjoni kienet mgħaġġla minħabba pressjoni li saritilha, il-Ministru Farrugia Portelli nsistiet li dan mhux minnu. "Jekk tara statistika ta' kemm kellna barranin f'pajjiżna statistika mhux turina li kellna xi invażjoni ta' riżultati pożittivi minħabba turiżmu." Mitluba twieġeb kif il-Bulgarija u r-Rumanija sabu ruħhom fil-lista l-oranġjo, meta minn dawn il-pajjiżi jaslu ftit turisti u meta l-każijiet attivi ta' Covid-19 fihom huma anqas minn Franza u l-Ġermanja, il-Ministru Farrugia Portelli spjegat kif jintgħazlu l-pajjizi. "Deċiżjoni fuq amber list ibbażata fuq formula li l-ministeru għas-saħħa u esperti qed jgħidulna l-istatistika ta' kuljum.. rapid growth ta' kemm qed isir każijiet pożittivi u tkun kostanti għal numru ta' ġranet. Dan il-kejl jista' jsir għal dawk it-3 pajjiżi bħalissa. Jista' jasal għada u s-sitwazzjoni tinbidel." Mitluba tirreaġixxi għas-sejħiet għar-riżenja li sarulha mid-deputati indipendenti Marlene u Godfrey Farrugia, il-Ministru għat-Turiżmu dawret il-kanuni fuqhom. "Jien mhux se nidħol biex nattakka lil min kien hu stess mill-bidu talabni nirriżenja mbagħad rajna filmati tagħhom fil-parties. Xi ħaġa li m'għamiltx jien personali." Dwar kif se tibqa' tiżviluppa s-sitwazzjoni, il-Ministru Farrugia Portelli qalet li fiċ-ċirkostanzi li nqalgħu l-ebda pajjiż m'għandu l-manwal iżda d-deċiżjonijiet li se jittieħdu se jibqgħu jfittxu l-bilanċ bejn is-saħħa u l-ekonomija għax il-ħajja trid tibqa' għaddejja.